Charles Edward Taylor, (Charlie Taylor, 24 Mei 1868, Cerro Gordo, Illinois – 30 Januarie 1956, Los Angeles, Kalifornië) was ’n werknemer en vriend van die Wright-broers wat die wêreld se eerste aangedrewe vlug gemaak het. Hy het die enjin vir die Wright Flyer vir hulle ontwerp en gebou. Taylor het ook die windtonnel gebou wat die Wright-broers gebruik het. Aanvanklik is Taylor aangestel om fietse te herstel, maar hy het meer en meer die beheer van die Wrights se fietsbesigheid geneem, namate hulle meer en meer tyd aan nuwe uitvindings bestee het. Toe dit duidelik word dat daar geen enjin in die Verenigde State beskikbaar is met die nodige gewig-tot-krag-verhouding nie, het die Wright-broers hulle tot Taylor gewend. Taylor het 'n waterverkoelde aluminium-enjin in ses weke gebou, sonder tekeninge. Die gegote aluminiumblok en krukas het saam 69 kilogram geweeg. Toe Calbraith Perry Rodgers in 1911 'n nuutgekoopte Wright-vliegtuig van Long Island na Kalifornië gevlieg het, is Taylor US$70 per week betaal om die vliegtuig in stand te hou. Hy het die vliegtuig per trein gevolg en dikwels voor Rodgers by die volgende bestemming uitgekom.